Durban lyk soos ŉ oorlogsoneDie polisie beheer die xenofobie in Durban se middestad (14 April 2015) Foto: @ECR_Newswatch, Twitter Gedeeltes van Durban het laat Dinsdagmiddag soos ŉ oorlogsone gelyk weens geweld tussen plaaslike inwoners en uitlanders. Winkels in die middestad moes hul deure sluit nadat ŉ bende uitlanders met knopkieries aangeval het en hul winkels in Durban geplunder het. Die metropolisie het hul na die toneel gehaas om seker te maak dat die winkels behoorlik gesluit is terwyl sommige uitlanders gevlug het sonder om dit behoorlik te sluit. Uitlanders het van ŉ woonstelblok in Weststraat taxis met klippe bestook en die voertuie se vensters uitgegooi. Van die plaaslike inwoners is ook met klippe bestook. Die polisie moes uiteindelik van traangas gebruik maak om die groepe uit mekaar te verdryf. “Ons word aangeval, die mense kom van oral,” het Richard Condonso, ŉ uitlander wat ŉ winkel besit, gesê. Hy het gesê die plaaslike inwoners het hulle in ŉ hoek in gedryf. “Ons sal terugbaklei, ons sal onsself verdedig.” ŉ Plaaslike inwoners, wat anoniem wou bly, het gesê die uitlanders verdien wat hulle toekom. “Ons is moeg vir hulle. Die misdaadkoers het toegeneem.” Jay Naicker, woordvoerder vir die polisie, kon nie vir kommentaar bereik word nie.